CELEX: 32020R2226
Language: lt
Date: 2020-12-23 00:00:00
Title: Europos Parlamento ir Tarybos reglamentas (ES) 2020/2226 2020 m. gruodžio 23 d. dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos numatyto pereinamojo laikotarpio pabaiga (Tekstas svarbus EEE)

2020 12 28   
               
               
                  LT
               
               
                  Europos Sąjungos oficialusis leidinys
               
               
                  L 437/97
               
            
         EUROPOS PARLAMENTO IR TARYBOS REGLAMENTAS (ES) 2020/2226
         2020 m. gruodžio 23 d.
         dėl tam tikrų aviacijos saugos aspektų, susijusių su Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos numatyto pereinamojo laikotarpio pabaiga
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 100 straipsnio 2 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         pasikonsultavę su Europos ekonomikos ir socialinių reikalų komitetu,
         pasikonsultavę su Regionų komitetu,
         laikydamiesi įprastos teisėkūros procedūros (1),
         kadangi:
         
                     (1)
                  
                  
                     Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (2) (toliau – Susitarimas dėl išstojimo) Sąjunga sudarė Tarybos sprendimu (ES) 2020/135 (3) ir jis įsigaliojo 2020 m. vasario 1 d. Susitarimo dėl išstojimo 126 straipsnyje numatytas pereinamasis laikotarpis (toliau – pereinamasis laikotarpis), per kurį Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) ir jos teritorijoje toliau taikoma Sąjungos teisė pagal Susitarimo dėl išstojimo 127 straipsnį, pasibaigia 2020 m. gruodžio 31 d.;
                  
               
                     (2)
                  
                  
                     pagrindinis Europos Parlamento ir Tarybos reglamento (ES) 2018/1139 (4) tikslas – Sąjungoje nustatyti ir išlaikyti aukštą ir vienodą aviacijos saugos lygį. Tuo tikslu sukurta įvairių aviacijos veiklos rūšių pažymėjimų sistema, kuria siekiama užtikrinti reikiamą saugos lygį ir sudaryti sąlygas būtiniems patikrinimams ir abipusiam išduotų pažymėjimų pripažinimui;
                  
               
                     (3)
                  
                  
                     aviacijos saugos srityje daugelis suinteresuotųjų subjektų gali įvairiomis priemonėmis reaguoti į pereinamojo laikotarpio pabaigos pasekmes pažymėjimams ir patvirtinimams, jei nebus sudarytas susitarimas, kuriuo bus nustatyti nauji Sąjungos ir Jungtinės Karalystės santykiai aviacijos saugos srityje. Tarp tų priemonių yra galimybė pasirinkti vienos iš valstybių narių civilinės aviacijos administraciją ir galimybė iki pereinamojo laikotarpio pabaigos pateikti prašymą, kad Europos Sąjungos aviacijos saugos agentūra (toliau – Agentūra) išduotų pažymėjimą, kuris įsigaliotų kitą dieną po pereinamojo laikotarpio pabaigos;
                  
               
                     (4)
                  
                  
                     tačiau kai kurių pažymėjimų atžvilgiu reikia nustatyti konkrečias priemones, skirtas reaguoti į pereinamojo laikotarpio pabaigos pasekmes. Tai visų pirma pasakytina apie projekto pažymėjimus, kuriuos Agentūra iki pereinamojo laikotarpio pabaigos išdavė projektavimo organizacijoms, kurių pagrindinė verslo vieta yra Jungtinėje Karalystėje, arba kuriuos išdavė Agentūros patvirtintos tokios projektavimo organizacijos. Iki tos dienos Agentūra Jungtinės Karalystės vardu vykdė projektavimo valstybės funkcijas ir užduotis pagal Tarptautinės civilinės aviacijos konvenciją ir jos priedus, kaip numatyta Reglamento (ES) 2018/1139 77 straipsnio 1 dalyje. Po pereinamojo laikotarpio pabaigos projektavimo valstybės funkcijas ir užduotis, susijusias su Jungtine Karalyste, perims Jungtinės Karalystės civilinės aviacijos administracija. Siekdama atsižvelgti į tą pokytį, Jungtinė Karalystė priėmė teisės aktus, kuriais iki pereinamojo laikotarpio pabaigos išduoti projekto pažymėjimai nuo pereinamojo laikotarpio pabaigos laikomi išduotais pagal Jungtinės Karalystės įstatymus;
                  
               
                     (5)
                  
                  
                     siekiant užtikrinti, kad, kiek tai susiję su Sąjungoje registruotais orlaiviais, projektams, su kuriais susiję tokie projekto pažymėjimai, ir toliau po pereinamojo laikotarpio pabaigos būtų taikomi projekto pažymėjimai, kuriuos reglamentuoja Reglamentas (ES) 2018/1139, būtina priimti konkrečias Sąjungos priemones. Konkrečios priemonės turėtų padėti užtikrinti, kad atitinkami orlaivių naudotojai galėtų ir toliau naudoti aptariamuosius gaminius. Todėl būtina numatyti, kad nuo kitos dienos po pereinamojo laikotarpio pabaigos, atitinkamai Agentūra ar jos patvirtintos projektavimo organizacijos būtų laikomos išdavusiomis projekto pažymėjimus, kurie taikomi tiems projektams. Pagal Reglamentą (ES) 2018/1139 ir atitinkamus Komisijos aktus tokie projekto pažymėjimai laikomi išduotais remiantis tuo, kad atitinkamas orlaivis yra registruotas valstybėje narėje, net jei projektavimo valstybė yra trečioji valstybė;
                  
               
                     (6)
                  
                  
                     būtina paaiškinti, kad tiems projekto pažymėjimams taikomos atitinkamos Reglamente (ES) 2018/1139 ir pagal jį arba pagal Europos Parlamento ir Tarybos reglamentą (EB) Nr. 216/2008 (5) priimtuose atitinkamuose įgyvendinimo ir deleguotuosiuose aktuose nustatytos taisyklės, visų pirma projekto sertifikavimui ir privalomai informacijai apie nepertraukiamąjį tinkamumą skraidyti taikomos taisyklės;
                  
               
                     (7)
                  
                  
                     atsižvelgiant į skubą, atsiradusią dėl pereinamojo laikotarpio pabaigos, tikslinga taikyti išimtį dėl aštuonių savaičių laikotarpio, nustatyto prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje;
                  
               
                     (8)
                  
                  
                     kadangi šio reglamento tikslų, t. y. išlaikyti aukštą ir vienodą aviacijos saugos lygį Sąjungoje, valstybės narės negali deramai pasiekti, o dėl jo masto ir poveikio tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina tam tikslui pasiekti;
                  
               
                     (9)
                  
                  
                     šio reglamento nuostatos turėtų įsigalioti skubos tvarka ir turėtų būti taikomos nuo kitos dienos po pereinamojo laikotarpio pabaigos, nebent iki tos dienos įsigaliotų ar būtų laikinai taikomas Europos Sąjungos ir Jungtinės Karalystės susitarimas, kuriuo reglamentuojami civilinės aviacijos saugos aspektai, susiję su šiame reglamente nurodytais projekto pažymėjimais,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            
               1.   Atsižvelgiant į pereinamojo laikotarpio pabaigą, šiame reglamente nustatomos konkrečios nuostatos dėl tam tikrų aviacijos saugos pažymėjimų, išduotų pagal Reglamentą (EB) Nr. 216/2008 ar Reglamentą (ES) 2018/1139 fiziniams ir juridiniams asmenims, kurių pagrindinė verslo vieta yra Jungtinėje Karalystėje.
            
            
               2.   Šis reglamentas taikomas priede išvardytiems projekto pažymėjimams, kurie galioja dieną, einančią prieš šio reglamento taikymo pradžios dieną, ir kuriuos fiziniams ar juridiniams asmenims, kurių pagrindinė verslo vieta yra Jungtinėje Karalystėje, yra išdavusi Agentūra ar projektavimo organizacija, kurios pagrindinė verslo vieta yra Jungtinėje Karalystėje.
            
            
               3.   Šis reglamentas taikomas tik Sąjungoje registruotiems orlaiviams.
            
         
         
            2 straipsnis
            Terminų apibrėžtys
            Šiame reglamente vartojami atitinkami terminai, kurių apibrėžtys nustatytos Reglamente (ES) 2018/1139 ir pagal tą reglamentą bei Reglamentą (EB) Nr. 216/2008 priimtuose deleguotuosiuose ir įgyvendinimo aktuose.
         
         
            3 straipsnis
            Pažymėjimų galiojimas
            Laikoma, kad 1 straipsnio 2 dalyje nurodytus projekto pažymėjimus nuo 5 straipsnio 2 dalyje nurodytos dienos išdavė:
            
                        1)
                     
                     
                        1 straipsnio 2 dalyje nurodytų pažymėjimų, kuriuos buvo išdavusi Agentūra, atveju – Agentūra;
                     
                  
                        2)
                     
                     
                        1 straipsnio 2 dalyje nurodytų pažymėjimų, kuriuos buvo išdavusi Agentūros patvirtinta projektavimo organizacija, atveju – Agentūros patvirtinta organizacija.
                     
                  
         
            4 straipsnis
            Su 3 straipsniu reglamentuojamais pažymėjimais susijusios taisyklės ir pareigos
            
               1.   Šio reglamento 3 straipsniu reglamentuojamiems pažymėjimams galioja taisyklės, jiems taikomos pagal Reglamentą (ES) 2018/1139 bei pagal tą reglamentą ar Reglamentą (EB) Nr. 216/2008, visų pirma Komisijos reglamentą (ES) Nr. 748/2012 (6), priimtus atitinkamus įgyvendinimo ir deleguotuosius aktus.
            
            
               2.   Agentūrai suteikiami Reglamente (ES) 2018/1139 ir pagal tą reglamentą bei pagal Reglamentą (EB) Nr. 216/2008 priimtuose atitinkamuose įgyvendinimo ir deleguotuosiuose aktuose nustatyti įgaliojimai dėl subjektų, kurių pagrindinė verslo vieta yra trečiojoje valstybėje.
            
         
         
            5 straipsnis
            Įsigaliojimas ir taikymas
            
               1.   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               2.   Šis reglamentas taikomas kitą dieną, einančią po tos dienos, kurią pagal Susitarimo dėl išstojimo 126 ir 127 straipsnius Sąjungos teisė nustoja būti taikoma Jungtinei Karalystei ir jos teritorijoje.
            
            
               3.   Šis reglamentas netaikomas, jei iki šio straipsnio 2 dalyje nurodytos dienos įsigaliojo arba, atitinkamais atvejais, buvo laikinai taikomas Sąjungos ir Jungtinės Karalystės susitarimas, kuriuo reglamentuojami civilinės aviacijos saugos aspektai, susiję su šio reglamento 1 straipsnio 2 dalyje nurodytais projekto pažymėjimais.
            
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020m. gruodžio 23 d.
            
               
                  Europos Parlamento vardu
               
               
                  Pirmininkas
               
               D. M. SASSOLI
            
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  2020 m. gruodžio 18 d. Europos Parlamento pozicija (dar nepaskelbta Oficialiajame leidinyje) ir 2020 m. gruodžio 22 d. Tarybos sprendimas.
         
            (2)  OL L 29, 2020 1 31, p. 7.
         
            (3)  2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).
         
            (4)  2018 m. liepos 4 d. Europos Parlamento ir Tarybos reglamentas (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (OL L 212, 2018 8 22, p. 1).
         
            (5)  2008 m. vasario 20 d. Europos Parlamento ir Tarybos reglamentas (EB) Nr. 216/2008 dėl bendrųjų taisyklių civilinės aviacijos srityje ir įsteigiantis Europos aviacijos saugos agentūrą, panaikinantis Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (OL L 79, 2008 3 19, p. 1).
         
            (6)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).
      
      
         
            PRIEDAS
            
               1 STRAIPSNYJE NURODYTŲ PAŽYMĖJIMŲ SĄRAŠAS
            
            
                     
                        1.
                     
                     
                        Komisijos reglamento (ES) Nr. 748/2012 (1) I priedo 21 dalies A skirsnio B poskyris (Tipo pažymėjimai ir riboto galiojimo tipo pažymėjimai)
                     
                  
                     
                        2.
                     
                     
                        Reglamento (ES) Nr. 748/2012 I priedo 21 dalies A skirsnio D poskyris (Tipo pažymėjimų ir riboto galiojimo tipo pažymėjimų pakeitimai)
                     
                  
                     
                        3.
                     
                     
                        Reglamento (ES) Nr. 748/2012 I priedo 21 dalies A skirsnio E poskyris (Papildomi tipo pažymėjimai)
                     
                  
                     
                        4.
                     
                     
                        Reglamento (ES) Nr. 748/2012 I priedo 21 dalies A skirsnio M poskyris (Remontai)
                     
                  
                     
                        5.
                     
                     
                        Reglamento (ES) Nr. 748/2012 I priedo 21 dalies A skirsnio O poskyris (Taikant Europos techninio standarto specifikaciją išduodami leidimai)
                     
                  
                     
                        6.
                     
                     
                        Reglamento (ES) Nr. 748/2012 I priedo 21 dalies A skirsnio J poskyris (Projektavimo organizacijos patvirtinimas)
                     
                  
               (1)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).